แผงหวยเหนือชั้นจับมือร้าน"ชิมช้อปใช้"ขายพ่วง
คลังเดือดแผงหวยหัวหมอ จับมือร้านก๋วยเตี๋ยว-ข้าวแกง ขายสลากพ่วงชิมช้อปใช้
27 ก.ย. 2562

คลังเดือดแผงหวยหัวหมอ จับมือร้านก๋วยเตี๋ยว-ข้าวแกง ขายสลากพ่วงชิมช้อปใช้
ผู้สื่อข่าวรายงานว่า ในวันนี้ (27 ก.ย.2562) เป็นวันแรกที่มาตรการชิมช้อปใช้ เปิดให้ประชาชนที่ลงทะเบียนรับสิทธิ์วงเงิน 1,000 บาท ผ่านแอพลิเคชั่นเป๋าตัง ไปใช้จ่ายร้านค้าที่ร่วมโครงการ 1.5 หมื่นร้านทั่วประเทศไทย โดยมีผู้ใช้สิทธิ์วันแรก 8 แสนคน เป็นวงเงิน 800 ล้านบาท
ทั้งนี้ยังพบว่า แผงหวยที่ถูกตัดสิทธิ์ออกจากโครงการชิมช้อปใช้ ยังขายสลากกินแบ่งให้กับผู้ที่ได้สิทธิ์ได้อยู่ เนื่องจากไปร่วมกับร้านขายก๋วยเตี๋ยว และข้าวแกง ที่เป็นร้านค้าในโครงการชิมช้อปใช้ โดยเมื่อซื้อหวยนำวงเงิน 1,000 บาท ที่ได้จากรัฐบาลไปจ่าย
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า การที่ร้านขายลอตเตอรี่ ไปร่วมกับร้านค้าอื่น เช่น ร้านอาหาร ในทางปฏิบัติตรวจสอบได้ยาก แต่คลังจะส่งเจ้าหน้าที่เข้าไปติดตามว่าร้านค้าหากมีการรับจ่ายเงินจากการขายลอตเตอรี่ จะขอความร่วมมือให้งดขาย หากยังฝ่าฝืนก็จะต้องตัดสิทธิ์ เพราะถือว่าดำเนินการไม่ตรงวัตถุประสงค์
ด้านนายอุตตม สาวนายน รมว.คลัง เปิดเผยว่า จะไม่เพิ่มจำนวนผู้ได้รับสิทธิ 1,000 บาท ที่ปัจจุบันให้ 10 ล้านคน เนื่องจาก ได้ศึกษาแล้วว่าจำนวนดังกล่าวเหมาะสม ขณะเดียวกัน สศค. และกรมบัญชีกลางไปตรวจสอบร้านค้าที่ดำเนินการผิดวัตถุประสงค์ โดยเฉพาะการจำหน่ายลอตเตอรี่ ร้านเครื่องดื่มแอลกอฮอล์ รวมถึงการทอนออกจาก G-wallet หากพบร้านค้าใดดำเนินการดังกล่าวจะถูกตัดสิทธิออกจากโครงการทันที